Mikloško, Jozef, poslanec NR SR (2015-05-27):
Ďakujem pekne. Budem hovoriť rýchlo, aby aj, k tomu Gabčíkovu mali ešte možnosť aj iní sa vyjadriť, napríklad pán poslanec... (Reakcia z pléna.) Bohužiaľ, nejde to. Vážení, prepáčte, že vystupujem, lebo fakt, že to vyzerá,  ako keby som ku všetkému chcel, ale zákon o rozhlasovom, televíznom vysielaní mi zobral dva roky môjho mládí, v roku ´90 – ´92. Ten zákon sa v podstate ponoril aj do našich zákonov potom neskoršie, to je prvá poznámka. No a prvých 20 licencií pre rozhlasové vysielanie vlastne tiež som ja svojho času podpísal. Mali sme komisiu, ktorá to dva roky robila, a v minulosti, naozaj po revolúcii naraz na federálnu vládu prišlo 105 žiadostí na rozhlasové licencie a 95 žiadostí na televízne. Čiže to chcelo sa s tými ľuďmi stretnúť. Ja som bol vtedy ešte mladý, s každým som sa mnohokrát stretol (vyslovené s pobavením) a proste táto úradovačka z toho troška vo mne zostala. Pamätám sa, ako sa licencie dávali, aké boli problémy a tak ďalej. A to nechcem spomínať, len že troška som k tomuto voľakedy načuchol, a nie troška, ale dosť. Bol to jeden zo štyroch najväčších problémov. Toto bolo prvé, druhý bol lustrácie a tretie boli, majetok SZM a štvrté boli, možnože mi to ešte do konca napadne, také, čo naozaj zobrali veľa času. Skúsim začať s rozhlasmi. Táto správa je dobre napísaná, neľahká, veľa strán, kus roboty, naozaj veľmi precízne vysvetlenie, čo sa urobilo, čo sa neurobilo. Širák dolu, lebo tým pádom ani nie je kontroverzná. Samozrejme, vždy je čo zlepšovať, najmä v súvislosti s vysielaním televízie. Tých protestov bolo omnoho viacej. Všetci to dobre vieme. Vieme, že si s tým v podstate nie veľmi vieme urobiť poriadok, najmä keď tu máme internet, keď tu máme medzinárodné vysielanie z celého sveta, zo satelitov a tak ďalej. Oceňujem veľmi naše verejnoprávne rozhlasy, najmä Rádio Slovensko. Toto možno celkom sem nepatrí, ale nemám to už kde povedať, ale na druhom mieste, na prvom mieste Devín, na druhom mieste Rádio Slovensko, na treťom mieste regionálne vysielanie. Lebo je to, robia to profíci, robia to veľmi dobre a naozaj sa starajú o naše slovenské dejiny, históriu, hudbu a všetko možné, čo s tým súvisí. Čiže prakticky Devín u mňa hučí stále. V klasike Béla Bartók Radio, to je maďarské, ale to je 24 hodín klasika. U nás máme tiež údajne klasiku a literu, to som ešte nezachytil, ale na internete si to pozriem. Z tejto správy som sa dozvedel, to je hanba, k tomu sa nerád priznávam. No oceňujem aj tú vyváženosť hudby a slova v týchto rozhlasoch, to inde nebýva, naozaj. Ide tej hudby veľmi veľa, väčšinou všelijakej, a slov menej, tiež všelijakých. Často tieto naše slovenské rozhlasy na Facebooku komentujem a ďakujem redaktorom, aj menovite, že si dali námahu, že naozaj urobili dobrú prácu. Čo sa týka STV, tak tam tiež je zaujímavá vyváženosť v tom, že prakticky polovicu programu dávajú našich, programu domácich a polovicu zahraničných. To je pozitívne. Dokonca STV2 71 domácich a 29 zahraničných, čiže ešte je na tom lepšie, dá sa povedať. Niekedy aj za cenu kvality, ale k tomu snáď ešte dôjdem. No tu je dobrá otázka, že teda ako so slovenskou hudbou v rádiách. Teraz dokonca som niekde videl, keď som bol na obede, že vláda schválila tú zmenu, aby viac bolo hudby slovenskej. Ja si myslím, že je to správne, našťastie, my anglicky nerozumieme, takže keď počúvame tie odrhovačky anglické, tak, našťastie, tomu nerozumieme, no ale možno teraz, keď bude viac slovenskej, tak práve pochopíme, že tie slová sú tam tiež niekedy slabé, ale podporiť slovenskú hudbu je treba. Na Dvojke, STV2 veľmi oceňujem tie dve relácie Prečo je chudoba? Tie som si pozrel od A až po Z. A skutočne to bolo kritické, jadrné, boli to zahraničné relácie, ale to, že to dabovali a že to teda dali, je, širák dolu, pretože to bolo politicky nekorektné, správne, že to bolo nekorektné, a otvorilo mnohým oči. Myslím si, že aj seniori by si troška viac zaslúžili. Je tam jediný Senior klub, ktorý občas niečo, raz za týždeň má, ale Liga majstrov by tiež mohla byť častejšie, finále. Vlastne to sa asi vás netýka, ale teraz tridsiateho prvého, či kedy je to, si to pozrieme. Som prekvapený, že 82 licencií je na televízne vysielanie analógové a 126 na digitálne. Naozaj je tu veľký boom v tomto smere a toto všetko nejako ustrážiť aspoň trocha, je veľmi náročné. Komerčné nechcem komentovať, lebo ich veľmi málo pozerám, ale o ich úrovni si myslím, že je podstatne slabšia. Mrzí ma, že naši dobrí herci vystupovaním v tých nekonečných seriáloch sa vlastne troška zabíjajú vzhľadom na budúce filmy. Iste nie finančne sa zabíjajú, ale proste niekedy sa to veľmi ťažko dá pozerať, bohužiaľ. Politické debaty a komentáre, oceňujem najmä TA3. Mne sa zdá, že tá je dobrá, relatívne vyvážená, sú nejaké protesty občas, ale dáva veľa priestoru na to, aj priamych prenosov, a proste môže orientovať troška ľudí, kto má oči a uši, tak vlastne sa dozvie tam niečo, čo sa možno inak nedozvie. Nakoniec aj tá stanica, prepáčte, že tak hovorím, všetko, ale aj tá SENZI stanica, ktorá beží stále, má svoj rozmer. Ľudia to iste počúvajú, veľa ľudoviek a populárnych. Možno keby tam dali aj klasiku? DIGI Sport , sú dobré stanice, tie pozerám často. Otázka je internet, teda tam sa všetko valí cez internet a na to v podstate nemáme momentálne temer žiadne zákony. A samozrejme aj Otvorené nebo, televízia Otvorené nebo, kde sa všetko valí zhora, čo si chcete, to si môžte zachytiť, tiež je otázne. Celý svet si s tým nevie rady, čo s tým, keď proste keby ste hneď zákony spravili na Slovensku, tak proste už ORF1, ORF2 si môže vysielať čo chce. No v súvislosti s tou témou, ktorá je tam častá, ochrana ľudskej dôstojnosti a maloletých. Je tam veľa tých prípadov, veľa aj pokút, nemám právo asi to hodnotiť, lebo málo to pozerám. Ale určite je to omnoho viacej, tých porušení. Niekedy poobede, niekedy podvečer, niekedy po dvadsiatej, naraz vidíte scénu, ktorá naozaj sa nehodí do tohto času, ľudia píšu. Tých sťažností tento rok bolo menej ako vlani, to je zaujímavé. Asi sú aj unavení, nechce sa im stále vypĺňať nejaké tabuľky. Ale to mnoho vecí sa prešmyklo, ale proste veľmi nabádam, aj ľudom, aby písali, ktorí to pozerajú, a aj aby rada sa sama, na to pozerali. Taká otázka bola, že koľko tých podnetov dostávajú zvonku, a koľko je takých, čo sama nájde, keď si niečo pozerajú. Tam bola taká menšia tabuľka, že či sú aj také pokutované, keď si sami nájdu ten objekt, že niečo porušili. Lebo napríklad v Nemecku, pokiaľ ja viem, je na to veľká komisia, ktorá sleduje všetky vysielania, a ona sama si určuje, či to prešlo, či to neprešlo. Ale to isté aj s cédečkami, s videami a tak ďalej. Čiže je to hrozná práca, ale svojím spôsobom má význam. No o tej ezoterike, o vešteckých programoch, to už sa tu troška hovorilo, nechcem k tomu sa vracať. No fakt, že veľa filmov tam beží, najmä na komerčných, ktoré sú naozaj braky. Pištole, krv, sex, horor, násilie, vypasované detektívky, niekde sa furt ponáhľajú, niečo si zapisujú, proste život je o inšom. Kto pozerá, tak stráca čas zbytočne. Reklama. Nevedel som, že až 20 % môže byť reklama, No ja viem, že keď babka ide do kuchyne, tak je asi reklama. A dosť často chodí. No zas na druhej strane keď idú neprístupné filmy, vždy keď si ich otvorím, tak vždy je tam reklama, takže ani neviem, prečo sú neprístupné, lebo furt je tam reklama, no. Bol taký vtip, že niekoho mrzí, že tie reklamy sú furt prerušované filmom. To je asi starý vtip. Súdne spory. Sedemdesiattri súdov je relatívne dosť. Neviem, kto to platí. Ale zas 73-krát vlastne vám dali za pravdu, iba 7-krát vám nedali za pravdu. Ale tie financie, kto vlastne, lebo dnes tie súdy sú naozaj dosť náročné, odvoláva , sa to na Najvyšší súd, niekedy možno u vás až tak nie. Okolo licencie Rádia VIVA to bolo také mystifikačné a nikto tomu nerozumel, prečo Andyho Hryca, Lovaša, redaktora, ktorý vlastne, svojím spôsobom prišlo k pádu Mečiara, a VIVA naraz stratí licenciu a dlho sa nič nedeje. Teraz je tam Vlna, ale o tom sa tu už vyprávalo, tak nechcem do toho zabŕdať, ale nebolo to bežnému divákovi v podstate nikdy vysvetlené, ale to vy za to nemôžete. Záverečne pár slov k tým kresťanským médiám chcem povedať. To, že nás médiá nejako veľmi ovplyvňujú, že určujú verejnú mienku, niekedy veľmi jednostranne. Tá druhá strana prakticky nedostane možnosť, alebo je svojím spôsobom manipulovaná, tak to sme videli pred referendom, v minulom roku, ale viac v tomto. Teraz sme to videli aj v írskom referende a debatách, nie ani u nás, ale najmä tam, keď sa obrovské prostriedky dali do tohto referenda, aby bol výsledok taký, ako bol. Ale to sa netýka ani vás, ani tohto roku. Dve poznámky som chcel ešte povedať: 19 sťažnosti došlo na tú decembrovú omšu, keď Bernard Bober mal bežnú omšu z Košíc a čítal tam pastiersky list. Bol to pastiersky list k referendu, samozrejme tam nemohol povedať, že nechoďte na referendum a nedajte tri kladné odpovede. Povedal opačne. Ten pastiersky list sa všade čítal po celom Slovensku. Všade bol, čiže v tomto smere tiež sa mi zdalo, že ja som sa tiež 10-krát k tomu vyjadril, písal, mnohí. Napriek tomu to bolo neuvážené, tí proti, bolo ich omnoho, omnoho viacej, omnoho viac peňazí, viac mediálnych vystúpení mali. Teším sa, že ste uznali, že týchto 19 ľudí nemalo pravdu, že to bola neopodstatnená námietka, keď sa hovorí o tom, že ten program, teda tá kauza bolo homofilná, diskriminačná, podnecujúca nenávisť, nevyvážená,  a tak ďalej. To je prvá vec. A druhá vec bola vlastne to, že TV LUX, ktorá je vyslovene orientovaná na kresťanských alebo hľadajúcich ľudí, bol taký problém s tým, že nezabezpečili objektívnosť, nestrannosť svojich programov, keď do debaty na tému referendum nepozvali ľudí – odporcov návrhu novely ústavy týkajúcej sa ochrany manželstva alebo k téme registrovaných partnerstiev. Isteže by v televízii alebo v debatách mali byť z obidvoch strán, aby každá strana vysvetlila, čo jak, len v týchto kresťanských, keď je to vyslovene proti morálnemu presvedčeniu a učeniu cirkvi, tak je ťažko niekomu dať priestor, keď ich má vo všetkých ostatných médiách, aby vyjadril tieto svoje, by som povedal, proti učeniu cirkvi názory. Isteže by bolo dobré, keby to bolo tam vyvážené, ale zase dávať priestor, keď ho mali v médiách, opakovane a stále, tak sa mi to zdá nie až takým veľkým prehreškom. Tretí problém bol, tá kázeň gréckokatolíka, toho kňaza, ktorý vyvolal pred referendom veľký škandál. Veľa sa o tom písalo, ale to sa týkalo, myslím, tohto roku a nie minulého. Teraz včera, predvčerom som čítal, že vlastne sa nič nestalo, dali pravdu tomu farárovi, že vlastne nebola to nejaká nenávistná kauza alebo neviem čo. Tak, pán profesor, ďakujem vám za vašu prácu. Aj vášmu kolektívu, ktorý naozaj urobil správu, ktorá je každoročne veľmi dobrá, napísaná a nie je to ľahké strážiť tento mediálny priestor. A verím, že to bude ešte aj budúci rok lepšie a vidím, že tam prichádzajú noví ľudia, a tá výmena je dobrá. Dúfam, že vy tam ešte budete veľmi dlho. Ďakujem za pozornosť.